Man glo met swaard in straat bygedam | Netwerk24
Deur Werner Beukes 01 Junie 2020 22:21
" 'n 30-jarige man is Sondag omstreeks 09:40 in Maple-rylaan in Trenance-park, Verulam, gekry. Hy is met 'n swaard in die nek, skouer en gewrig gewond en deur paramedici behandel voordat hy hospitaal toe geneem is. Hy het baie bloed verloor, maar is in 'n stabiele toestand," sê Prem Balram, woordvoerder van die plaaslike veiligheidsmaatskappy Reaction Unit South Africa (Rusa), wat na die toneel ontbied is.
"Die omstandighede wat tot die voorval gelei het, is in dié stadium nog onduidelik," sê Balram.
"Ooggetuies het wel bevestig dat die beseerde man, wat 'n mes gehad het, in 'n geveg met die ander een betrokke was. Hy is verskeie kere met 'n swaard gewond."
Volgens Balram het omstanders op die gewonde man afgekom waar hy in die straat gelê en bloei het.
Kol. Thembeka Mbele, polisiewoordvoerder, sê dat die polisie ondersoek instel om te bepaal wat tot die voorval gelei het.